ธปท.เพิ่มธนบัตรที่ระลึกสมเด็จพระเทพฯอีก 10 ล้านฉบับ
ธปท. พิมพ์ธนบัตรที่ระลึกสมเด็จพระเทพฯเพิ่ม10ล้านฉบับ  ประชาชนสามารถแลกได้ตั้งแต่วันที่ 27 เม.ย. นี้
3 เม.ย. 2558

ธปท. พิมพ์ธนบัตรที่ระลึกสมเด็จพระเทพฯเพิ่ม10ล้านฉบับ  ประชาชนสามารถแลกได้ตั้งแต่วันที่ 27 เม.ย. นี้ 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า ตามที่ ธปท. ได้จัดพิมพ์ธนบัตรที่ระลึกเฉลิมพระเกียรติสมเด็จพระเทพรัตนราชสุดาฯ สยามบรมราชกุมารี ในโอกาสฉลองพระชนมายุ 5 รอบ 2 เมษายน 2558 นั้น พบว่า ประชาชนมีความต้องการธนบัตรที่ระลึกฯ ในปริมาณสูงกว่าที่ออกใช้ไปแล้ว
เพื่อสนองความต้องการของประชาชนดังกล่าว ธปท. จึงจะจัดพิมพ์ธนบัตรที่ระลึกฯ เพิ่มอีกจำนวน 10 ล้านฉบับ โดยประชาชนสามารถแลกธนบัตรที่ระลึกฯ ส่วนที่เพิ่มนี้ ได้ที่ธนาคารพาณิชยทุุกแห่ง ธนาคารออมสิน ธนาคารเพื่อการเกษตรและสหกรณ์การเกษตร ธนาคารอาคารสงเคราะห์ และธนาคารอิสลามแห่งประเทศไทย ตั้งแต่วันที่ 27 เมษายน 2558 สำหรับธนบัตรที่ระลึกฯ ที่ออกใช้เมื่อวันที่ 2 เมษายน 2558 ประชาชนยังคงแลกได้ต่อไปจนกว่าจะหมด 
ทั้งนี้ ธปท. จะประเมินความเพียงพอของธนบัตรที่ระลึกฯ ที่ออกเพิ่มในครั้งนี้ เพื่อให้มั่นใจว่าประชาชนที่ประสงค์จะแสดงความจงรักภักดีมีธนบัตรที่ระลึกฯ ไว้ในครอบครอง สามารถทำได้อย่างทั่วถึง